CELEX: 62014TN0234
Language: et
Date: 2014-04-11 00:00:00
Title: Kohtuasi T-234/14: 11. aprillil 2014 esitatud hagi – Mammoet Salvage versus komisjon

16.6.2014   
            
            
               ET
            
            
               Euroopa Liidu Teataja
            
            
               C 184/37
            
         11. aprillil 2014 esitatud hagi – Mammoet Salvage versus komisjon
   (Kohtuasi T-234/14)
   2014/C 184/59
   Kohtumenetluse keel: hollandi
   
      Pooled
   
   
      Hageja: Mammoet Salvage BV (Rotterdam, Madalmaad) (esindajad: advokaadid P. Kuypers ja A. Schadd)
   
      Kostja: Euroopa Liit, keda esindab Euroopa Komisjon
   
      Nõuded
   
   Hageja palub Üldkohtul:
   
               —
            
            
               esiteks tuvastada Euroopa Liidu ja/või Euroopa Komisjoni tegevusetus;
            
         
               —
            
            
               teise võimalusena kohustada Euroopa Liitu ja/või Euroopa Komisjoni tasuma hagejale talle võlgnetavad summad;
            
         
               —
            
            
               kolmanda võimalusena kohustada Euroopa Liitu ja/või Euroopa Komisjoni hüvitama hagejale tekkinud kahju;
            
         
               —
            
            
               kõigil kolmel juhul peatada menetlus Üldkohtu kodukorra artikli 77 alusel kolmeks kuuks, pärast seda kui hageja on saanud vahekohtu otsuse;
            
         
               —
            
            
               mõista Euroopa Liidult ja/või Euroopa Komisjonilt välja menetluskulud, kaasa arvatud kohtuvälise menetluse kulud.
            
         
      Väited ja peamised argumendid
   
   Euroopa Arengufondi hankemenetluses tehti hagejale 2010. aastal ülesandeks kõrvaldada ühest Mauritaania sadamast 74 laevavrakki. Hageja ja Mauritaania vahel sõlmitud lepingu rahastamist käendas Euroopa Komisjoni nimel Euroopa Liidu delegatsiooni juht ja suursaadik Mauritaanias. Käenduse tulemusena ei saanud kostjast lepingu poolt, vaid ta võttis endale kohustuse tasuda teostatud tööde eest.
   Hagi põhjenduseks esitab hageja kolm väidet.
   
               1.
            
            
               Esimene väide, mis puudutab kostja tegevusetust
               Hageja ja Mauritaania vahel sõlmitud leping sisaldab tingimust, mille kohaselt lõpeb liidu maksmiskohustus hiljemalt 18 kuu möödumisel pärast tööde teostamiseks ettenähtud perioodi lõppu. Hageja palus 4. detsembril 2013 Mauritaanial ja Euroopa Liidu delegatsioonil seda tähtaega pikendada. Kostja ei reageerinud sellele pikendamispalvele.
            
         
               2.
            
            
               Teine väide, mis puudutab lepingu rahastamise käendamist Euroopa Komisjoni poolt
               Hageja on seisukohal, et tellimus on täidetud ning nõuab seega kostjalt seni tasumata arvete maksmist, s.t kohustada kostjat tasuma talle tema poolt tehtud tööde eest veel võlgnetavad summad.
            
         
               3.
            
            
               Kolmas väide, mis puudutab Euroopa Liidu lepinguvälist vastutust
               Juhuks kui Üldkohus peaks leidma, et Euroopa Liidule kehtiv makseperiood on lõppenud, palub hageja mõista kostjalt välja kahjuhüvitis, mis vastab seni tasumata arvetes toodud summadele.
               Lisaks palub ta tuvastada, et kostja on rikkunud tema õigusi, kuna ta kaasas eksperdid, mistõttu tekkis lepinguväline kahju.